ออมสินเตรียม500ล.ไถ่บ้านหนี้นอกระบบ
ออมสินขอบอร์ด 500 ล้านบาท ช่วยรีไฟแนนซ์หนี้นอกระบบ ปลดจำนองบ้าน
15 ก.ค. 2558

ออมสินขอบอร์ด 500 ล้านบาท ช่วยรีไฟแนนซ์หนี้นอกระบบ ปลดจำนองบ้าน
นายชาติชาย พยุหนาวีชัย ผู้อำนวยการธนาคารออมสิน เปิดเผยว่า ธนาคารเตรียมเสนอที่ประชุมคณะกรรมการธนาคารวันที่ 21 ก.ค.นี้ พิจารณาเรื่องการแก้หนี้นอกระบบให้กับลูกหนี้ที่มีปัญหาหนี้สินจนต้องนำบ้านไปจำนอง โดยจะตั้งวงเงินปล่อยกู้ก้อนแรก 500 ล้านบาท เฉลี่ยปล่อยกู้รายละไม่เกิน 5 แสนบาท และจะพิจารณาปล่อยกู้ได้ไม่เกิน 50% ของหลักประกันที่ทำไว้กับเอกชน สามารถผ่อนชำระหนี้ได้นาน 10 ปี โดย 2 ปีแรกจ่ายเฉพาะดอกเบี้ย คิดอัตราดอกเบี้ยลูกค้ารายใหญ่ชั้นดี หรือเอ็มอาร์อาร์ หากที่ประชุมเห็นชอบ ลูกหนี้สามารถเข้ายื่นกู้ได้ทันทีจนถึง วันที่ 30 ก.ย. 2558
 "โครงการแก้หนี้ดังกล่าวเป็นไปตามนโยบายของ พล.อ.ประยุทธ์ จันทร์โอชา นายกรัฐมนตรี ที่ต้องการช่วยลูกหนี้ที่บ้านติดจำนองเจ้าหนี้นอก ระบบ แต่โครงการนี้ถือว่ามีความเสี่ยงสูง เพราะฉะนั้นการปล่อยกู้จะดูที่ หลักประกันด้วย และจะช่วยเหลือ ครึ่งหนึ่ง หากวงเงิน 1 ล้านบาท ก็ปล่อยกู้เต็มเพดาน 5 แสนบาท แต่ถ้า หลักประกันแค่ 8 แสนบาท ก็ปล่อยกู้แค่ 4 แสนบาท ดังนั้น จึงต้องพิจารณาเรื่องความสามารถในการจ่ายชำระค่างวดของลูกหนี้ด้วย" นายชาติชาย กล่าว
สำหรับมาตรการพักชำระหนี้ เพื่อช่วยลูกค้าเงินกู้ของธนาคารทั้ง ลูกค้าปกติและลูกค้าที่กำลังประสบปัญหาราคาพืชผลตกต่ำ ภัยธรรมชาติ และผู้ประกอบการรายย่อย โดยพัก ชำระเงินต้น 2 ปี ล่าสุดมีผู้มาลงทะเบียน 8 หมื่นราย รวมวงเงิน 3.7 หมื่นล้านบาท ทั้งนี้ ธนาคารเตรียมพิจารณา ขยายระยะเวลารับขึ้นทะเบียนเพิ่ม อีก 1-2 เดือน จากเดิมที่ครบกำหนด 30 มิ.ย. เพื่อช่วยลูกค้าที่ได้รับ ผลกระทบ คาดว่าจะมีผู้สนใจเข้าโครงการเพิ่มเป็น 1.5 แสนราย วงเงิน 7 หมื่นล้านบาท
ส่วนมาตรการช่วยเหลือครูและบุคลากรทางการศึกษาที่ประสบปัญหานั้น ธนาคารได้ขอให้กระทรวงศึกษาธิการคัดกรองลูกหนี้ก่อนส่งมาให้ธนาคารพิจารณา และสามารถยื่นคำร้องได้ถึงวันที่ 31 ก.ค.นี้